Imtella' Novembru 24, 2021 Rapport: Fiorella Pace Għaddejjin it-tħejjijiet f'Dar il-Mediterran għall-Konferenzi l-Belt biex jumejn oħra jibda l-ispettaklu tal-kumpanija Kanadiża Cirque du Soleil. Mill-25 ta' Novembru sad-19 ta' Diċembru l-wirja ta' akrobaziji u artistrija viżwali se jkollha t-tema ta' Malta. Bl-isem ta' FIERI, Cirque du Soleil għażlet lil Malta biex ittella' spettaklu quddiem udjenza f'teatru wara 17-il xahar mindu d-dinja spiċċat f'pandemija. Il-kumpanija ta' fama internazzjonali Cirque du Soleil se tippreżenta għall-ewwel darba wara 17-il xahar wieqfa, sensiela ta' wirjiet akrobatiċi u artistrija viżwali li tant hi magħrufa għalihom. L-ispettaklu bl-isem ta' Fieri se jibda jittella' kuljum mill-25 ta' Novembru u jintemm fid-19 ta' Diċembru. Matul dan il-perjodu Cirque du Soleil se twassal wirjiet ta' ħila kbira li se jkunu mfassla fuq il-kultura u x-xenarju tal-arċipelagu Malti. It-23 artist flimkien mas-16-il persuna mill-krew ilhom Malta 13-il ġurnata biex iħejju għall-ispettaklu FIERI. Kull wirja ddum 75 minuta u hi maqsuma fi 8 perjodi differenti tal-istorja ta' Malta bil-karattru ewlieni tkun it-tfajla, Giffy. Id-Direttur Kreattiv ta' Cirque du Soleil, Chantal Tremblay, tkellmet fuq dak li hemm ġdid fl-ispettaklu FIERI. L-aħħar darba li Cirque du Soleil kien Malta kien fl-2019. L-ispettaklu FIERI qed isir b'kollaborazzjoni ma' Visit Malta, bil-kumpanija dinjija ibbażata f'Montreal fil-Kanada tat-tifsira ġdida lill-industrija tad-divertiment. Il-wirjiet tagħha jduru f'60 pajjiż u dan l-ispettaklu f'Dar il-Mediterran għall-Konferenzi l-Belt se jsir skont il-miżuri tal-Covid 19, fosthom bid-dħul ikun biċ-ċertifikat tat-tilqima kontra l-Covid.